Joakim Vigelius

Joakim Mikael Vigelius (s. 30. tammikuuta 1997) on suomalainen perussuomalainen poliitikko ja puolueen toinen varapuheenjohtaja. Hän nousi eduskuntaan Pirkanmaan vaalipiiristä vuonna 2023. Aiemmin Vigelius toimi Perussuomalaisen Nuorison puheenjohtajana vuosina 2022–2023. 
Vigelius on toiminut Tampereen kaupunginvaltuutettuna vuodesta 2021. Hän oli Pirkanmaan hyvinvointialueen aluevaltuutettu vuosina 2022–2023, mutta luopui paikastaan tultuaan valituksi eduskuntaan.
Tausta.
Vigelius kasvoi Ylöjärvellä ja on laitoshuoltajana työskennelleen yksinhuoltajaäidin poika. Hän kirjoitti ylioppilaaksi Ylöjärven lukiosta vuonna 2016 ja suoritti varusmiespalveluksensa Porin prikaatissa kotiutuen jääkärinä vuonna 2017.
Vigelius valmistui Tampereen yliopistosta yhteiskuntatieteiden kandidaatiksi marraskuussa 2021. Hänen kandidaatintutkielmansa aiheena oli "”EU liittovaltiona : sisällönanalyysi Euroopan unionista federalistisena poliittisena järjestelmänä”". Pääaineenaan Vigelius opiskelee valtio-oppia ja sivuaineina hallintotiedettä, kunta- ja aluejohtamista, julkisoikeutta sekä kansainvälistä politiikkaa.
Poliittinen ura.
Kuntavaaleissa 2021 Vigelius valittiin Tampereen kaupunginvaltuustoon 1 240 äänellä, mikä oli perussuomalaisten listan neljänneksi suurin äänimäärä.
Vuoden 2022 aluevaaleissa Vigelius sijoittui 1 272 äänellä perussuomalaisten listalla toiseksi, ja hänet valittiin Pirkanmaan hyvinvointialueen aluevaltuustoon. Hän toimi myös hyvinvointialueen aluehallituksen jäsenenä. Vigelius erosi aluevaltuustosta tultuaan valituksi eduskuntaan. 
Vuoden 2023 eduskuntavaaleissa Vigelius valittiin eduskuntaan 10 113 äänellä Pirkanmaan vaalipiiristä. Hän toimii eduskunnassa hallintovaliokunnan ja lakivaliokunnan jäsenenä sekä tulevaisuusvaliokunnan ja tarkastusvaliokunnan varajäsenenä. Lisäksi Vigelius on Yleisradion hallintoneuvoston jäsen. Hän on tehnyt Viikon kuumimmat aiheet -podcastia yhdessä perussuomalaisten Miko Bergbomin ja Sebastian Tynkkysen kanssa maaliskuusta 2024 alkaen. 
Vigelius valittiin perussuomalaisten toiseksi varapuheenjohtajaksi kesäkuun 2025 puoluekokouksessa.
Näkemykset.
Arvot.
Vigelius sijoittuu vaalikonevastausten perusteella keskusta-oikeistoon. "Ylen" vaalikoneessa Vigelius sijoittuu arvoasteikolla vahvasti konservatiiviselle puolelle. "Helsingin Sanomain" vaalikoneen käyttämällä GAL–TAN-jakaumalla Vigeliuksen näkemykset ilmentävät kansalliskonservatismia (TAN), jotka myös korostuivat voimakkaimmin.
Julkinen arvostelu.
Vigeliuksen poistaminen yliopistokurssilta.
Vigelius tuli tunnetuksi sosiaalisessa mediassa, kun Tampereen yliopiston sukupuolentutkimuksen yliopistolehtori Tuula Juvonen poisti hänet marraskuussa 2020 väliaikaisesti kurssiltaan ”Yhdenvertaisuus ja sukupuolten tasa-arvo yhteiskunnassa”, joka pidettiin massaluentona ja etäyhteydellä Zoom-videopuheluohjelman välityksellä. Vigelius kirjoitti alustan chat-keskusteluun: ”Ihan tosissaanko täällä puhutaan miehistä, joilla on kuukautiset?”. Tällä luennoitsija viittasi sellaisiin transtaustaisiin miehiin, joiden juridinen sukupuoli on ehditty todentaa mieheksi jo ennen hormonihoitojen alkamista, ja joiden kuukautiskierto ei ole vielä keskeytynyt. Luennoitsijan mukaan Vigelius esitti halveeraavia kommentteja transmiehistä. Luennon jälkeen Vigelius jakoi henkilökohtaisella Twitter-tilillään luennolla käytyä keskustelua. Jaetusta keskustelun kuvakaappauksesta sensuroitiin muiden puhujien sukunimet. Vigelius tiedusteli syytä poistamiseensa, jolloin hänelle vastattiin, että hän oli vaarantanut kanssaopiskelijoiden yksityisyyden jakamalla sosiaalisessa mediassa luennolla käytyä chat-keskustelua. Vigelius erotettiin kurssilta kolmeksi päiväksi lehtorin odottaessa yliopiston toimintaohjeita. Vigelius kuuli erottamisesta kurssilla olevilta tutuiltaan, sillä opettaja oli virheellisesti kertonut asiasta ensin muille osallistujille ja Vigeliukselle vasta päiviä myöhemmin. Eri tahojen mukaan Vigeliuksen väitettiin rikkoneen kurssin tietosuojakäytänteitä, ja yliopiston juristin mukaan "opiskelija voidaan poistaa kurssilta, mikäli hän käyttäytyy opetustilanteessa toista opiskelijaa tai henkilökunnan tahoa kohtaan väkivaltaisella tai uhkaavalla tavalla, tai häiritsee näitä kohtuuttomasti". Lain mukaan toimenpide kuuluu kirjata ylös ja päätöksen taustat on pystyttävä erittelemään opiskelijalle. Ennen seuraavaa luentoa Vigelius palautettiin kurssille.
Yöpyminen eduskunnan kustannuksella kotikaupungissa.
Syyskuussa 2023 "Ilta-Sanomat" uutisoi Vigeliuksen majoittuneen lakivaliokunnan matkan aikana Radisson Blu Grand Hotel Tammerissa kotikaupungissaan Tampereella. Vigelius maksoi yöpymisestä syntyneet kulut takaisin eduskunnalle "Ilta-Sanomien" uutisoitua asiasta. Vigeliuksen on luonnehdittu aikaisemmin profiloituneen juuri kansanedustajien etuuksien, kuten taksikortin, arvostelijaksi.
Yksityiselämä.
Vigelius esiintyi julkisesti Linnan juhlissa vuonna 2023 yhdessä kumppaninsa Andrea Bonettin kanssa, jolloin he olivat kertomansa mukaan olleet yhdessä jo kuusi vuotta.